‘সূর্য ডুবে গেছে, বিমানও পড়ে গেছে, তাই আকাশে বিমান নেই। আর ইতিমধ্যে সূর্যও ঢলে গেছে পশ্চিমবঙ্গে। সূর্যর সূর্যাস্তও হয়ে গেছে’— এই বলে সিপিএমকে কটাক্ষ করলেন রাজ্যের প্রাক্তন মন্ত্রী মদন মিত্র। আজ মেট্রো ভবনে এসে তিনি এই মন্তব্য করেন। মেট্রো রেলের কর্মী সংগঠনের নির্বাচনের আগে তৃণমূল নেতাদের সাথে কথা বলতে এসেছিলেন তিনি। 
কলকাতা মেট্রো রেলে এখনও বাম সংগঠন গুলির দাপট অব্যাহত। তাই তাদের কলকাঠিতেই তৃণমূল-ঘনিষ্ঠ নেতাদের নানা অজুহাতে হেনস্থা করেছে বলে তিনি অভিযোগ তোলেন। এই প্রসঙ্গে তিনি বলেন, বাংলা থেকে সিপিএমকে উৎখাত করেছে মানুষ। এবার মেট্রো থেকেও তাদের উৎখাত করবে মানুষ। তাই কলকাতা মেট্রো রেলের তৃণমূলের সেলের নেতাদের নানা শলাপরামর্শ দেন তিনি। কলকাতা মেট্রো রেলের তৃণমূলের সেলের নেতাদের পাশে তিনি থাকবেন, সেই বার্তাও তিনি তাঁদের কাছে পৌঁছে দিয়েছেন।
মেট্রো রেলে এখন বাম সংগঠন গুলির দাপটের জন্য তৃণমূল সেলের নেতাদের ভাল কাজ করার পরেও তাদের পদোন্নতি আটকে দেওয়া হচ্ছে বলে অভিযোগ করেন মদনবাবু। তিনিও বলেন সঠিক সময়ে, সঠিক কাজ করার পরে তাদেরকে নানা ভাবে হেনস্থা হতে হয়। পাশাপাশি তাদের ওপর মানসিক চাপ সৃষ্টি করেছে বাম সংগঠনের নেতারা বলেও অভিযোগ করেন তিনি।